रूबीन का रुतबा था, शान थी और उसकी लिखी समीक्षाओं की बड़े पैमाने पर चर्चा भी होती। एन.डी.टी.वी., टाइम्स चैनल, ए.बी.एन. सभी फ़िल्मों पर बातचीत करने के लिये उसे ही आमंत्रित करते। उसमें एक अलग सी अदा भी थी। मगर रूबीन स्वयं राज की फ़िल्मी जानकारी और समझ का कायल था। दोनों अधिकतर शाम साथ ही बिताते – या तो किसी पार्टी में वर्ना घर पर इकट्ठे आर.सी. के जाम के साथ। मज़ेदार बात यह कि बाहर पार्टी में स्कॉच पीने वाले ये फ़िल्मी पत्रकार एक दूसरे के घर में ज़मीन पर गद्दे लगा कर बेतक्कलुफ़ी से आर.सी. के साथ न्याय करते।